CELEX: 32014D0393
Language: hu
Date: 2014-06-20 00:00:00
Title: 2014/393/EU: A Tanács határozata ( 2014. június 20. ) a Belgiumban fennálló túlzott hiányról szóló 2010/283/EU határozat hatályon kívül helyezéséről

26.6.2014   
            
            
               HU
            
            
               Az Európai Unió Hivatalos Lapja
            
            
               L 186/72
            
         A TANÁCS HATÁROZATA
   (2014. június 20.)
   a Belgiumban fennálló túlzott hiányról szóló 2010/283/EU határozat hatályon kívül helyezéséről
   
      (2014/393/EU)
   
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 126. cikke (12) bekezdésére,
   tekintettel az Európai Bizottság ajánlására,
   mivel:
   
               (1)
            
            
               A Bizottság ajánlása alapján 2009. december 2-án a Tanács a 2010/283/EU határozattal (1) megállapította, hogy Belgiumban túlzott államháztartási hiány áll fenn. A Tanács megállapította, hogy az államháztartási hiány a tervek szerint 2009-ben eléri a GDP 5,9 %-át, tehát túllépi a Szerződés szerinti, a GDP 3 %-ában meghatározott referenciaértéket, míg a bruttó államadósság a tervek szerint 2009-ben a GDP 97,6 %-a lesz, vagyis túllépi a Szerződés szerinti, a GDP 60 %-ában meghatározott referenciaértéket. A 2009. évi államháztartási hiány és államadósság mértékét utóbb a GDP 5,6 %-ára, illetve 95,7 %-ára módosították.
            
         
               (2)
            
            
               2009. december 2-án a Szerződés 126. cikkének (7) bekezdésével és az1467/97/EK tanácsi rendelet (2) 3. cikkének (4) bekezdésével összhangban a Tanács a Bizottság ajánlása alapján ajánlást intézett Belgiumhoz azzal a céllal, hogy legkésőbb 2012-ig szüntesse meg a túlzott hiányt. A tanácsi ajánlást nyilvánosságra hozták.
            
         
               (3)
            
            
               A Tanács a Bizottság ajánlása alapján a Szerződés 126. cikke (8) bekezdése szerinti határozatában 2013. június 21-én megállapította, hogy Belgium nem tett eredményes intézkedéseket a 2009. december 2-i tanácsi ajánlásnak megfelelően annak érdekében, hogy 2012-re kiigazítsa a túlzott hiányt, és a Szerződés 126. cikkének (9) bekezdése szerint felszólította az országot, hogy 2013-ig szüntesse meg a túlzott hiányt. Belgiumnak szeptember 15-i határidővel kellett az 1467/97/EK rendelet 5. cikke (1a) bekezdésének megfelelően jelentést tennie a határozatnak való megfelelés érdekében hozott intézkedésekről. 2013. november 15-én a Bizottság megállapította, hogy Belgium eredményes intézkedéseket tett, és a túlzotthiány-eljárás keretében további intézkedésekre nem volt szükség akkor.
            
         
               (4)
            
            
               A Szerződésekhez csatolt, a túlzott hiány esetén követendő eljárásról szóló jegyzőkönyv 4. cikkével összhangban a Bizottság biztosítja a túlzott hiány esetén követendő eljárás végrehajtásához kapcsolódó adatokat. A jegyzőkönyv alkalmazásának részeként a 479/2009/EK tanácsi rendelet (3) 3. cikkével összhangban a tagállamok évente kétszer, konkrétan április 1-jéig és október 1-jéig kötelesek közölni az államháztartási hiányra, az államadósságra és más kapcsolódó változókra vonatkozó adatokat.
            
         
               (5)
            
            
               Annak mérlegelésekor, hogy indokolt-e a túlzott hiány fennállásáról szóló határozat hatályon kívül helyezése, a Tanácsnak a közölt adatok alapján kell döntést hoznia. Emellett a túlzott hiány esetén követendő eljárás megszüntetésére csak akkor kerülhet sor, ha a Bizottság előrejelzései szerint a hiány az előrejelzésnek megfelelő időtávon nem haladja meg a Szerződés szerinti, a GDP 3 %-ában meghatározott határértéket (4).
            
         
               (6)
            
            
               A Bizottság (Eurostat) által a 479/2009/EK rendelet 14. cikkével összhangban – Belgium 2014. április 1-je előtti adatszolgáltatását követően – rendelkezésre bocsátott adatok, a 2014. évi stabilitási program és a Bizottság 2014. tavaszi előrejelzése alapján az alábbi következtetések vonhatók le:
               
                           —
                        
                        
                           A belga államháztartási hiány azt követően, hogy 2009-ben a GDP 5,6 %-ának megfelelő értéken tetőzött – amelyből mintegy 0,7 % egyszeri tényezőknek volt betudható –, 2013-ra a Tanács 2013/370/EU határozatával (5) összhangban a GDP 2,6 %-ának megfelelő mértékűre csökkent. Ez a javulás elsősorban a jelentős mértékű költségvetési kiigazításnak, valamint a gazdasági ciklust jellemző feltételek javulásának volt köszönhető.
                        
                     
                           —
                        
                        
                           A 2014–2017 közötti időszakra vonatkozó, a belga kormány által 2014. április 30-án benyújtott stabilitási programban vázolt tervek szerint az államháztartási hiány 2014-ben a GDP 2,15 %-ára, majd 2015-ben a GDP 1,4 %-ának megfelelő értékre csökken. A gazdaságpolitika változatlanságát feltételezve a Bizottság szolgálatainak 2014. tavaszi előrejelzése 2014-re 2,6 %-os, 2015-re 2,8 %-os GDP-arányos hiánnyal számol. Így a tervek szerint a hiány az előrejelzés távlatában a Szerződés szerinti, a GDP 3 %-ában meghatározott referenciaérték alatt marad.
                        
                     
                           —
                        
                        
                           A GDP 0,7 %-ának megfelelő mértékű 2013. évi javulás után a strukturális egyenleg – vagyis a ciklikus hatásoktól megtisztított, egyszeri és más átmeneti intézkedések nélküli államháztartási egyenleg – az előrejelzés szerint 2014-ben stabilizálódik, 2015-ben pedig – változatlan politikát feltételezve – enyhén romlik. Ezzel összefüggésben úgy tűnik, hogy a strukturális egyenleg 2014. évi kiigazítása a GDP 0,5 %-ának megfelelő mértékben el fog maradni a középtávú költségvetési cél eléréséhez szükséges mértéktől, ami azt sugallja, hogy a Stabilitási és Növekedési Paktum prevenciós ágának való teljes körű megfelelés érdekében – a szükséges kiigazítási pályától való jelentős eltérés és az adósságra vonatkozó referenciaérték megsértésének kockázata miatt – meg kell erősíteni a költségvetési intézkedéseket.
                        
                     
                           —
                        
                        
                           A GDP-arányos államadósság 2009 és 2013 között mintegy 5 százalékponttal, 101,5 %-ra nőtt, aminek hátterében részben az euróövezeti tagállamoknak nyújtott pénzügyi támogatáshoz Belgium által biztosított hozzájárulás áll. Az előrejelzések szerint a bruttó államadósság nagyjából ezen a szinten marad 2014-ben és 2015-ben.
                        
                     
         
               (7)
            
            
               A túlzott hiány megszüntetését követő évtől, 2014-től Belgium a Stabilitási és Növekedési Paktum prevenciós ágába tartozik, és megfelelő ütemben kell előrehaladnia középtávú költségvetési céljának elérése felé, beleértve a kiadási referenciaérték tiszteletben tartását, továbbá megfelelő előrehaladást kell tennie az adósságkritérium teljesítése felé, az 1467/97/EK rendelet 2. cikke (1a) bekezdésének megfelelően.
            
         
               (8)
            
            
               A Szerződés 126. cikke (12) bekezdésének megfelelően a túlzott hiány fennállásáról szóló tanácsi határozatot hatályon kívül kell helyezni, ha a Tanács úgy ítéli meg, hogy az érintett tagállamban megszüntették a túlzott hiányt.
            
         
               (9)
            
            
               A Tanács véleménye szerint Belgiumban a túlzott hiány korrekciója megtörtént, ezért a 2010/283/EU határozatot hatályon kívül kell helyezni,
            
         ELFOGADTA EZT A HATÁROZATOT:
   1. cikk
   Átfogó értékelés alapján megállapítást nyert, hogy Belgiumban megtörtént a túlzott hiány kiigazítása.
   2. cikk
   A 2010/283/EU határozat hatályát veszti.
   3. cikk
   Ennek a határozatnak a Belga Királyság a címzettje.
   
      Kelt Luxembourgban, 2014. június 20-án.
      
         
            a Tanács részéről
         
         
            az elnök
         
         G. A. HARDOUVELIS
      
   
   
      (1)  A Tanács határozata (2009. december 2.) a Belgiumban fennálló túlzott hiányról (HL L 125., 2010.5.21., 34. o.).
   
      (2)  A Tanács 1467/97/EK rendelete (1997. július 7.) a túlzott hiány esetén követendő eljárás végrehajtásának felgyorsításáról és pontosításáról (HL L 209., 1997.8.2., 6. o.).
   
      (3)  A Tanács 479/2009/EK rendelete (2009. május 25.) az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról (HL L 145., 2009.6.10., 1. o.).
   
      (4)  „A Stabilitási és Növekedési Paktum végrehajtásának részletes leírása, valamint iránymutatások a stabilitási programok és konvergenciaprogramok tartalmára és formájára vonatkozóan” c. útmutatóval (2012. szeptember 3.) összhangban. Lásd: http://ec.europa.eu/economy_finance/economic_governance/sgp/pdf/coc/code_of_conduct_en.pdf
   
      (5)  A Tanács 2013/370/EU határozata (2013. június 21.) Belgiumnak a túlzott hiány orvoslása érdekében a hiánycsökkentésre irányuló, szükségesnek ítélt intézkedések meghozatalára történő felszólításáról (HL L 190., 2013.7.11., 87. o.).